Srbijanska državna televizija maloprije je objavila kako je jedna rodilja iz Niša danas preminula od ospica. Djevojka je imala 21 godinu. Stručnjaci u Srbiji mjesecima redovito upozoravaju na evidentan problem. Recimo, njihov istaknuti epidemiolog Zoran Radovanović u nekoliko je istupa objasnio kako su “bili na putu da tu bolest eliminiraju, a zatim i iskorijene”. Kontekstualizirao je kako se Europa do 2015. godine trebala riješiti ospica, no onda su se javili ljudi koji su “preokrenuli stav javnog mnijenja”.

Doktor Radovanović kazao je kako smatra da su zbunjivanju roditelja u velikoj mjeri doprinijele društvene mreže: “posebno je opasno kada se čovjek koji malo zna osloni na internet”. Mi, međutim, nemamo problem samo s internetom. Kod nas je u nekom trenutku postalo posve normalno da državna televizija u istoj emisiji konfrontira vrhunske stručnjake s pojedincima koji iznose znanstveno posve neutemeljene teorije.

Najbolji je primjer emisija Otvoreno koja vrlo često obrađuje cijepljenje. Izvukli smo nekoliko primjera egzotičnih izjava njihovih redovitih gostiju.

‘Nismo sigurni da je polio iskorijenjen zbog cjepiva’

Kao ravnopravan sugovornik uz ozbiljne stručnjake, u Otvorenom je prije nekoliko tjedana nastupila i Petra Šestak, aktivistica građanske inicijative Cijepljenje – pravo izbora. Gostovala je i dr. Lidija Gajski, poznata po teorijama zavjere, koja se često pojavljuje u ovoj emisiji. Gospođi je, usput, specijalizacija interna medicina, a ne epidemiologija. Ovaj put je, između ostalog, izjavila kako je “teza da je polio iskorijenjen zbog cjepiva dubiozna”. Njezin istup očekivano se dopao portalima sklonim teorijama zavjere pa su ga prenijeli s naslovima poput ‘Lidija Gajski na državnoj televiziji opet šamara farmaceutske lobije: Kako znamo da cijepljenje ne uzrokuje epidemije’.

Gotovo iste teze godinu dana ranije

Prije godinu dana, početkom 2017. tema emisije Otvoreno bile su ospice. Baš kao i godinu dana kasnije, uredništvo se odlučilo na pristup ZA i PROTIV. Na strani onih koji se protive cijepljenju, nastupili su dr. Srećko Sladoljev i dr. Lidija Gajski, dok su s druge strane bila dva pedijatra, dr. Darko Richter s Klinike za pedijatriju u KBC Zagreb i dr. Goran Tešović, pročelnik Zavoda za infektivne bolesti djece na Klinici za infektivne bolesti Dr. Fran Mihaljević.

Gospodin Sladoljev, inače, biolog je i imunolog svojedobno suspendiran iz Imunološkog zavoda.

Igla je problem Mogu se očekivati novi slučajevi ospica, rekao je dr. sc. Tešović. Dr. med. Gajski istaknula je da cjepiva nisu adekvatno istražena. Prim. dr. sc. Richter tvrdi da je kalendar cijepljenja u Hrvatskoj, u odnosu na većinu zapadnoeuropskih zemalja, siromašan. Da je u cijeloj priči igla problematična, smatra dr. sc. Sladoljev. Pojasnio je zašto.Više na: http://bit.ly/2loCY6h Posted by HRT Otvoreno on 20. veljače 2017

Nekoliko tjedana kasnije, 31. siječnja 2017., tema Otvorenog bili su smrtni slučajevi uzrokovani virusom gripe. Sudjelovali su voditelj Nacionalnog centra za gripu Vladimir Draženović, ravnateljica Poliklinike za bolesti dišnog sustava Alma Rožman, Rok Čivljak s Klinike za infektivne bolesti Dr. Fran Mihaljević te, ponovno, biolog Srećko Sladoljev. Otvoreno nije jedina HRT-ova emisija čiji urednici puštaju sugovornike koji plasiraju ničim utemeljene teze kao znanstvena dostignuća. Spomenuta aktivistica Petra Šestak baš je neki dan gostovala u Studiju 4, a šteta je ne spomenuti Treću rundu iz 2015. u kojoj su dr. Lidiju Gajski konfrontirali s umirovljenim imunologom, akademikom prof. dr. Vlatkom Silobrčićem.

Dokumentarac o autizmu i cijepljenju

Tijekom studenog 2016. godine nacionalna televizija objavila je mini dokumentarac o autizmu u kojem su, kako su kasnije istaknuli stručnjaci, izneseni netočni podaci i tvrdnje koje nemaju nikakve veze sa znanošću. Zbog ovog je dokumentarca urgirala i irska stručnjakinja Fiona O’Leary koja je kazala kako je spornim dokumentarcem “nacionalna televizija na antiznanstveni način dezinformirala javnost”.

Podsjetit ćemo i na otvoreno pismo upućeno HRT-u 2013. godine u kojem Društvo za promociju znanosti i kritičkog mišljenja ističe kako je u dokumentarcu ‘Susreti s autizmom – prava istina?’ iznijet niz skandaloznih teza. U pismu su istaknuli kako im nije jasno kakav je to Etički kodeks na HRT-u te da su se mogli konzultirati s Hrvatskim zavodom za javno zdravstvo gdje bi medicinski utvrđeno saznali kako autizam nije povezan s cijepljenjem te da je cijepljenje jedan od najvećih uspjeha moderne medicine.